long term caravan rentals - Local Classifieds, Buy and Sell in Essex | Preloved
"long term caravan rentals" - Local Classifieds, Buy and Sell in Essex
We found 5 'long term caravan rentals' adverts for you in Essex Met 'n knippie sout : Pitkos vir die fynproewer: November 2008
Ek het hierdie week 'n baie unieke geleentheid gehad. Julle weet mos dat ek in die vorige bloginskrywing berig het dat daar laasjaar 'n totaal van 205940 permanente Australiese werkspermitte (visas) aan mense uitgereik is. Van hierdie getal was daar 65404 mense aan wie die Skilled Independent Visa as die primêre applikant toegeken is as gevolg van hul vaardighede.
Die Australiese Departement van Immigrasie en Burgerskap (DIAC) het op 7 November 2008 aan 'n diverse groep van nagenoeg 2500 vanuit hierdie mense aan wie in die laaste 18 maande 'n Skilled Independent visa toegeken is 'n meningsopname vraelys gestuur. Die vrae het gehandel oor die "Parent Migration Visa".
Omdat daar vir al hierdie 205940 mense net 2000 (ja NET tweeduisend) plekke per jaar beskikbaar is op die gewone "non-contributory parent" visa, is daar huidiglik 'n wagtyd van meer as 10 jaar!
Dit is hoe lank hulle kan verwag om te wag voordat jou ouers se aansoek eers in ag geneem sal word!
Daar is egter 'n ander opsie genaamd die "contributory parent" visa wat oop is vir diegene met baie geld - om hul pad in Australië in te koop. In hierdie klas visa is daar darem 6500 plekke beskikbaar en aansoekers kan verwag om na tussen 18 maande en 2 jaar in aanmerking te kom vir 'n visa. Dt kom egter teen 'n prys: $ 35560 per persoon.
Dit werk huidiglik nog uit op sowat: R 231 140 per persoon! Dus, indien beide jou ouers hiernatoe wil kom met hierdie visa is dit dus: R 462 280
Dit is dus te verstane dat hierdie toedrag van sake die gevoelens jeens die Immigrasie Departement laat hoog loop. Jy kom hiernatoe en gee die beste van jou jare en die sweet van jou aangesig, maar jy kan nie eens die mense wat naby aan jou hart lê hiernatoe laat kom nie.
Indien jy egter die gewone visa roete volg, beteken dit dat jou ouers vêr gevorderd van jare kan wees voordat hul aansoek eers na gekyk gaan word!
Die immigrasie departement is dus besig met 'n meningsopname onder die permanente visa houers om te hoor wat hul gevoelens is jeens hierdie buitensporige hoë koste van die "contributory parent visa" asook die baie lang wagtydperk om jou ouers hier na Australië toe te kan laat kom op die gewone "non-contributory parent" visa.
Baie van julle het dalk ook hierdie vraelyste gekry. Aangesien die aantal Suid Afrikaners wat onder die totaal is sowat 7762 is, is die persentasie wat moontlik so 'n vraelys gekry het (indien dit gelykop toegedeel is aan al die lande), sowat 7762/205940 => 3.78%, wat op 'n totaal van sowat 94 Suid Afrikaners dui. Indien mens sou kon aanneem dat Suid Afrikaners dus sowat 3.78% van die totaal uitmaak (siende dat hulle 3.78% van die primêre applikante is), beteken dit dat die aantal Suid Afrikaners wat hul ouers sal kan oorbring sowat (3.78/100) (2000+6500) = 321 is. Aangesien die primêre applikante (65404/205940)= 31.7 % uitmaak van die totaal, beteken dit daar is 0.317(7762)=2465 primêre "skilled" applikante uit Suid Afrika. Dus is die persentasie wat hul ouers sal kan saambring gelyk aan (321/2465) = 13 %, waaruit 75 reeds 10 jaar gelede aansoek gedoen het en die oorblywende 245 vrek baie geld sou moes betaal.
Julle kan gerus julle kommentaar byvoeg by hierdie blog indien julle dalk ook hierdie vraelys gekry het. Die navorsing is deur 'n groot marknavorsingsmaatskappy behartig.
Nou ja, omdat ons baie sterk voel oor hierdie toedrag van sake het ek toe besluit om my antwoorde aan hulle terug te stuur. Van die inligting wat hulle wou weet was:
Waar ek vandaan kom
Hoe lank gelede ons Australië binnegekom het
Wat my huwelikstatus is
Wat ons totale bruto inkomste is
Of ons 'n ouer het aan wie die permanente ouer visa toegeken is
Of ons daaraan dink om 'n ouer of ouers in die toekoms hiernatoe sal wil laat kom
Wat die ouderdomme, beroepe en lande van oorsprong is van ons ouers
Wat die redes is waarom ons ons ouers hiernatoe sal wil laat kom:
Soos ondersteuning van die gesin
Om ons kinders se kultuur en taal te bewaar
Om ons familie te herenig
Behoefte aan sorg en ondersteuning
Hoeveel geld ons per jaar sal spaar indien hulle hier by ons sou kon bly
Of ons bereid sou wees om die "contributory parent" visa kostes te betaal indien ons die 10 jaar wagtyd sou wou vermy?
Die beraamde kapitaal wat ons ouers saam met hulle sou bring na Australië indien hulle hiernatoe sou emigreer: van minder as $50000 tot meer as $1 000 000 (get real!)
Watter persentasie van ons inkomste ons oorsee stuur om ons ouers te onderhou waar hule bly
Watter persentasie van ons inkomste ons bereid sou wees om te spandeer om ons ouers hiernatoe te bring
Hoe belangrik dit was om ons ouer/s te hiernatoe te kon bring toe ons die besluit geneem het om na Australië te emigreer.
Hoe lank ons in Australië sal bly indien ons ouer/s ons nie hiernatoe kan volg nie
Hoeveel ons huidiglik per jaar spandeer op kommunikasie kostes met ons oorsese ouers.
Nou ja, van die 2500 persone wat die vraelys ontvang het, en teruggestuur het, het die navorsingsmaatskappy toe minder as 32 mense geselekteer om deel te neem aan 4 fokus groep sessies van 8 persone elk. Twee aande in Sydney en twee aande in Melbourne, waartydens hulle tydens interaktiewe besprekingsessies terugvoer sou kry van immigrante self. Julle kan dus sien hoe 'n UNIEKE geleentheid dit dus vir my was: 32 mense gekies uit 65404 primêre visa applikante! 1 kans in 2044 - dis 'n baie klein kans! (Maar aangesien nie almal hierdie vraelys teruggestuur het nie, is die kans waarskynlik bietjie groter. Die kans om in die 2500 te wees is:1/26, en indien 'n kwart die vraelys teruggestuur het, is die kans sowat (1/19)(1/26) amper 1/500. Nogsteeds 'n klein kans.
Dit was Dinsdag aand. Saam met my was daar persone van ten minste 3 verskillende gelowe en uit verskillende lande. Ek het grappenderwys gesê ons is amper die "United nations". Ons moes elkeen onsself voorstel, die redes gee waarom ons juis Australië gekies het en wat die redes wat waarom ons ons geboorteland verlaat het. Die redes onder die mense het gewissel van korrupsie en armoede tot misdaad in die lande van herkoms. Gou het ek besef daar is baie mense uit ander lande wat dieselfde storie het as ek. Vir almal van hulle was dit baie moeilik om hul familie en vriende agter te laat en almal verlang maar baie. Hulle besoek hulle familie tussen 2 keer per jaar tot 1 keer in 2 jaar en baie worstel met die hoë koste of wagtyd van die "parent" visas. Ons is vertel dat die mense tydens beide sessies dieselfde bekommernisse gehad het. Elkeen van ons is geleentheid gegee om in diepte ons teleurstelling, griewe en voorstelle te gee. Die onderhoudvoerders het fluks notas geneem - notas wat nou hopelik onder die regte oë sal kom en waarvan die immigrasie departement kennis sal moet neem.
Deur Heinrich Ferreira op Thursday, November 27, 2008 1 boodskappe (Los 'n boodskap deur hier te kliek) Skakels na hierdie artikel
Hoeveel mense bereik dit werklik om in Australië te kom woon ?
Net soos die deurdringende reën wat die afgelope week in sekere dele van Australië geval het die aarde deurweek het met water, dring die besef van die ware toedrag van sake ook na 'n tyd tot mens deur. Die "besef" waarna ek verwys, het betrekking op die ware getal Suid Afrikaners wat hulself in Australië permanent kom vestig. Daar is nie regtig so 'n groot toeloop van Suid Afrikaners na Australië soos wat almal sou verwag nie.
Uit my eie ervaring is daar wel sekere gebiede in Sydney waar die kans groter is om in ander oud-landgenote vas te loop, maar die reël is eerder dat ons maar bra dun gesaai is hier in Aussie land. Mens loop nie sommer elke dag in hulle vas nie. Dit hang natuulik af of jy doelbewus poog om jou net met oud Suid Afrikaners te omring of nie.
Ek het oor die afgelope 2 jaar op heelparty publikasies afgekom wat mens ietwat van 'n idee gee van hoeveel van onse mense hulself hier bevind. Die publikasies strek van 2005 tot 2008.
As mens byvoorbeeld na die werklike sensusdata van die Australiese buro van Statistiek gaan kyk, dan blyk die volgende waar te wees:
In die Year Book Australia 2007, het die getal gebore Suid Afrikaners in die HELE Australië tot en met 30 Junie 2005 as volg daaruit gesien:
(Dus...in die 10 jaar van 1995 tot 2005 het 55000 Suid Afrikaners hiernatoe gekom...amper net soveel as wat in die vorige 50 jaar hiernatoe gekom het!!)
Suid Afrika was maar 10-de in die ry naas die volgende lande:
Brittanje 1 137 400
New Zealand 455 100
Italië 224 300
Sjina 191 200
Viëtnam 177 700
Indië 138 700
Filippyne 129 400
Griekeland 127 200
Duitsland 115 200
Suid Afrika 113 800
Maleisië 100 300
Nederland 87 700
Libanon 85 300
Uit 'n populasie van sowat 21 miljoen, beteken dit dat oud-Suid Afrikaners maar sowat 0.54% van die bevolking uitmaak. Nou nie juis genoeg om oor huistoe te skryf nie.
Die Australiese Departement van Immigrasie en Burgerskap het 'n hele paar baie interessante publikasies op hul webtuiste. Meeste van ons weet hoe sorgvuldig hulle is....nie 'n muis sal hier ongemerk kan insluip nie!
As mens byvoorbeeld gaan kyk na die mees onlangse "Settler Arrivals Update" by die departement van immigrasie vir die jaar 2007-2008, kan mens 'n idee vorm hoeveel mense kom die land binne met permanente verblyfreg (PR). "Settler arrivals" sluit basies daardie persone in wat Australië met 'n PR visa binnekom wat aan hulle toegestaan is VOORDAT hulle die land binnekom.
Settelaars uit RSA
As mens ook na Zimbabwe kyk dan is die aantal oud-Zimbabwiers 1019 persone. Vanuit die hele Afrika, suid van die Sahara met 'n totaal van 10603 maak Suid Afrika en Zimbabwe dus 58% van die permanente settelaars uit.
Meeste van ons is egter baie duidelik daarvan bewus dat die meerderheid mense vanaf Suid Afrika op 'n tydelike VISA die land binnekom en dan hier in Australië vir PR aansoek doen, daarom kan mens ook gaan kyk na die departement se "Immigration Update" van Desember 2007. Tydelike VISAs val basies onder 3 kategorieë:
Tydelike studente Visas
"Temporary Resident" Visas, soos die 457 visa (maksimum 4 jaar) of 417 visa (werkende vakansiegangers)
Tydelike besoekers (soos toeriste)
Op bladsy 43 kan mens sien dat daar op 31 Desember 2007 'n totaal van 19703 Suid Afrikaners op tydelike Visas in Oz was: 56% van almal uit sub-sahara Afrika.
Aantal persone met tydelike Visas
30 Junie 2007
Julle kan sien dat die aantal tydelike visa houers baie gewissel het deur die jaar soos wat die aantal besoekers wissel, maar ek het vir julle die 457 visa houers in hakies na die totale geplaas. Julle kan dus sien dat daar 'n geleidelike toename in tydelike werksvisas was oor die jaar in teenstelling met die wisselvalligheid van die besoekers.
Van hierdie 19703 Suid Afrikaners wat tydelike Visa houers was einde laasjaar hier in Australië, was
8812 mense op tydelike werks visas (457 asook ander klasse visas)
350 was hier op studente visas.
Bogenoemde was die aantal Suid Afrikaners wat teenwoordig was op daardie spesifieke tye toe die opname gedoen is, maar as mens egter na die totale aantal Suid Afrikaners kyk wat Australië op tydelike Visas binnegekom het gedurende 'n 6 maande tydperk tussen Julie en Desember 2007, dan sien mens daar was:
31408 besoekers oor 6 maande (en 56022 besoekers in die hele jaar)
5921 wat op tydelike werks-visas ingekom het oor daardie 6 maande tydperk.
Indien daar aangeneem kan word dat die getal wat die land binnegekom het univorm versprei was oor die jaar van 2007, dan was daar 'n beraamde totaal van (2 x 5921) =
11842 wat op tydelike werkspermitte soos die 457 Visa die land binnegekom het
Hoeveel van die 56022 besoekers hier was op LSD "Look See and Decide"toere sal mens nou nie weet nie, dalk was dit familie wat kom kuier het, of dalk mense wat werk kom soek het of op sakereise was.
As ons dan 'n optelsom maak was die totale aantal mense van Suid Afrika wat gedurende 2007-2008 hier aangekom het op tydelike of permanente werks Visas dus om en by gelyk aan
5166 (met PR) + 11842 (op tydelike werks visas soos 457)
= wat vir ons 'n totaal gee van 17008.
Daar het dus in 2007 'n totaal van 17008 Suid Afrikaners hierheen gekom met die doel om hier te kom bly en werk.
Hierdie getal kom neer op so 46 Suid Afrikaners per dag of plus minus 12 families per dag wat hulle heenkome hier in Oz kom soek.
Hoeveel van hulle keer terug?
Wel, volgens die "Emigration 2007-2008" publikasie (p. 14), het daar oor dieselfde tydperk 589 van die permanente Visa houers vanaf Suid Afrika weer Australië verlaat. Dit is so 11 persone per week. As 'n persentasie is dit : 589/5166 = 11% wat of terugkeer, of êrens anders heen gaan.
Nog 'n baie interessante publikasie wat uitgereik is in die afgelope 2 maande is die Australiese menseregtekomissie se navorsingsverslag Face the Facts 2008 wat nou elke jaar die demografiese samestelling van Australie lys asook die lande van afkoms van al die immigrante.
Volgens die verslag het 205 940 mense in 2007-2008 van lande regoor die wêreld permanente verblyfreg (PR) verkry om permanent in Australië te kan bly en werk.
Hiervan het 149365 dit verkry voordat hulle Australië toe gekom het (hulle staan bekend as "settler arrivals") en 56575 dit verkry nadat hulle die land binnegekom het op tydelike visas en toe later vir PR aansoek gedoen het. Die 205 940 was 'n 7.3% toename in mense tussen 2007 na 2008.
Die 149 365 wat PR vooraf verkry het ("settler arrivals / offshore migrants") kan verder opgedeel word in:
65404 (43.8 %) wat dit verkry het as gevolg van hul vaardighede
38404 (25.7 %) was familie van die primêre visa houer
9507 (6.4%) het as vlugtelinge die visa gekry
131 (0.09%) het ingekom omdat hulle a.g.v spesiale kriteria geregtig is daarop
34 491 (23.1%) was New Zealanders wat volgens 'n ooreenkoms tussen die lande daarop geregtig is
1428 (1.0%) wat oud -Aussie burgers insluit
Die 56575 wat as "onshore migrants" bekend staan kan weer onderverdeel word in:
42 065 (74.4%) wat dit verkry het as gevolg van hul vaardighede
12 276 (21.7%) was familie van die primêre visa houer
2222 (3.9%) het as vlugtelinge die visa gekry
12 (0.02%) het ingekom omdat hulle a.g.v spesiale kriteria geregtig is daarop
Oor die jare sedert 1945 het 6.8 miljoen mense van oorsee Australië toe ge-emigreer:
1.6 miljoen van 1946 tot 1960
1.3 miljoen van 1960 tot 1970
960 000 van 1970 tot 1980
1.1 miljoen van 1980 tot 1990
>900 000 van 1990 tot 2000
>900 000 sedert 2000
Tot en met 1970 mag net mense van Europese lande en afkoms hierheen ge-emigreer het, maar sederdien kom hulle van regoor die wêreld, onder andere is die Top 10 waarvandaan mense emigreer:
Persone wat PR kry
Baie mense kry natuulik eers New Zealand burgerskap, waarna hulle dan na Australië toe kom, dus mag baie van die 27619 mense vanaf New Zealand ook Suid Afrikaners wees.
Hierdie 10 lande maak 66% van die totaal van 205 940 uit. Die res is van 190 ander lande afkomstig.
Die 7762 in hierdie tabel vir Suid Afrika sluit die PR asook die "onshore migrants" in.
Volgens hierdie opname wys dit dat 7762 Suid Afrikaners (waarvan 5166 met PR die land ingekom het en die oorblywende 2596 hulle PR gekry het nadat hulle op tydelike visas hier aangekom het in vorige jare).
Dus...wat die breukdeel van die totale bevolking aanbetref lê oud Suid Afrikaners nog in die 10-de plek, maar wat jaarlikse verkryging van PR betref lê hulle in die 5-de plek in 2008.
As mens nou ook kyk na die aantal immigrante wat Australiese burgerskap in 2007-2008 verkry het (afdeling 2.9), dan is oud Suid Afrikaners voor in die koor. Van die totaal van
121 221 mense wat Australiese burgerskap verkry het in 2007-2008, was:
22% vanaf Brittanje
7% vanaf Indië
6% vanaf Sjina
5% vanaf New Zealand
4% van Suid Afrika
Volgens die voorafgaande Immigrasie "Update" was die aantal "settler arrivals" vanuit Suid-Afrika in:
1992 nie binne die eerste 10 nie
1997 in die 4 de plek (wonder wat het tussen 1992 en 1997 gebeur?)
2002 in die 5 de plek
2005 in die 6 de plek
2006 in die 6 de plek
2007 in die 6 de plek
2008 in die 5 de plek
Nou vra mens jouself ook die vraag: Na watter van die Australiese state gaan die meeste Suid Afrikaners?
Op bladsy 25 van die "Immigration Update 2007" is die bestemmings van Suid Afrikaners wat oor die 6 maande tydperk tussen Julie tot Desember 2007 Australië binnegekom het (en aangedui het waarnatoe hulle gaan) die volgende:
NSW (Sydney as hoofstad) = 502
VIC (Melbourne as hoofstad) = 292
QLD (Brisbane as hoofstad) = 628
SA (Suid Australie met Adelaide as hoofstad) = 97
WA (Perth as hoofstad) = 576
TAS (Hobart as hoofstad) = 8
NT (Darwin as hoofstad) = 5
ACT (Canberra as hoofstad) = 15
TOTAAL = 2123
Die mees populêre bestemmings vir Suid Afrikaners is dus:
QLD = 30 % (waarskynlik meestal Brisbane)
WA = 27 % (waarskynlik meestal Perth)
NSW = 24 % (waarskynlik meestal Sydney)
VIC = 14 % (waarskynlik meestal Melbourne)
SA = 5 % (waarskynlik meestal Adelaide)
Wat interessant is, is hoe dit verskil van die bestemmings vir alle immigrante, waar die mees populêre bestemmings as volg is:
NSW = 32 %
VIC = 25 %
QLD = 19 %
WA = 14 %
Dit vertel vir my net EEN ding...Suid Afrikaners hou van 'n warmer klimaar as die res van die immigrante !
Nog interessante feite is dat
Wes Australië die hoogste persentasie inwoners het wat oorsee gebore is, naamlik 27.14%, gevolg deur
VIC met 23.79%,
NSW met 23.76%,
ACT met 21.71%,
Suid Australië met 20.32 %,
QLD met 17.91%,
NT met 13.76% en
Tasmanië met 10.61 %.
As mens na die volke van afkoms kyk vir die populasie, dan is
37.7% Australërs van afkoms
0.54% Suid Afrikaans
Nog 'n interessante feit is dat 77.1% van die Suid Afrikaners wat 2 jaar of langer hier op permanente verblyf visas is die keuse maak om Australiese burgers te word. Ons het dus van die hoogste persentasies vir aanvaarding van burgerskap - wat aandui dat ons hier is om te bly.
Die ander is:
Suid Afrikaners 77.1%
New Zealanders 39.4%
Wat uitstaan hieruit is dat die mense van Brittanje en New Zealand minder gretig is om Australiese burgers te word as ons.
Kom ons bekyk hierdie statistiek nou bietjie op 'n ander manier:
Meeste Suid Afrikaanse immigrante bereik Australië waarskynlik in 'n Boeing 747-400, wat nagenoeg 390 ekonomiese en besigheidsklas sitplekke het.
As daar in 2007-2008 'n totaal van 17008 Suid Afrikaners hierheen gekom het vir werk, beteken dit daar het 44 Boeing 747's hier kom land in een jaar vol Suid Afrikaners met groot drome. Dis amper 1 per week.
Om die totale getal van 205940 immigrante wat in 2007-2008 hierheen gekom het hier te kry was 'n totaal van 528 sulke Boeing 747's nodig. Dit is 10 per week vir 'n hele jaar.
Dus, om op te som:
As al die permanente settelaars 'n jaar neem om in Boeing 747's hiernatoe te vlieg, teen 'n tempo van 10 vliegtuie per week, sal die totale getal Suid Afrikaanse settelaars maar die laaste 2 weke van die hele jaar in beslag neem...
(Vir almal wat belang stel in soortgelyke sensus data vir Suid Afrikaanse immigrasie na die VSA, gaan kyk gerus na die dokumente van die Amerikaanse departement van "Homeland Security", na hierdie dokument. Asook by die Amerikaanse Sensus Buro na die baie volledige dokument wat elke denkbare maatstaf oor die immigrante vanaf Suid Afrika bevat.)
Deur Heinrich Ferreira op Thursday, November 20, 2008 3 boodskappe (Los 'n boodskap deur hier te kliek) Skakels na hierdie artikel
Deur Heinrich Ferreira op Tuesday, November 18, 2008 1 boodskappe (Los 'n boodskap deur hier te kliek) Skakels na hierdie artikel
Vir baie mense wat oor land en see gekom het om Australië as hul nuwe tuiste aan te neem, is daar 'n paar liedere wat die gees van die nasie vasvang en hulle met trots vervul - dit wat hierdie klein lappieskombers nasietjie oor slegs 200 jaar bereik het.
Die Aussie volkslied
I Am Australian...and from all the lands on earth we come
I came from the dreamtime, from the dusty red soil plains,
I stood upon the rocky shore; I watched the tall ships come,
For forty thousand years I'd been, the first Australian.
but we are many,
I came upon the prison ship bound down by iron chains,
I'm a settler; I'm a farmer's wife,
I'm the daughter of a digger, who sought the mother lode,
The girl became a woman on the long and dusty road,
I'm a child of the depression; I saw the good times come,
I'm a teller of stories; I'm a singer of songs,
I am Albert Namatjira, and I paint the ghostly gums,
I am Clancy on his horse; I'm Ned Kelly on the run,
I'm the hot wind from the desert; I'm the black soil of the plains,
I'm the mountains and the valleys, I'm the drought and flooding rains,
I am the rock; I am the sky, the rivers when they run,
Of a coolibah tree.
And waited 'till his billy boiled,
"You'll come a-waltzing
Matilda with me!"
To drink at the water hole.
And grabbed him with glee.
And he sang as shoved
Matilda, with me!"
Down came the stockman,
Riding on his thoroughbred;
Down came the troopers,
"Whose the jolly jumbuck
You've got in your tucker bag?"
And sprang into the billabong.
"You'll never take me
Alive!" cried he.
As you pass the billabong,
Matilda with me.
And he sang as he shoved
En...moet ook nie die volgende komiese liedjies van Rolf Harris vergeet nie - hy is al sinoniem met Australië
Deur Heinrich Ferreira op Thursday, November 13, 2008 0 boodskappe (Los 'n boodskap deur hier te kliek) Skakels na hierdie artikel
Deur Heinrich Ferreira op Wednesday, November 12, 2008 0 boodskappe (Los 'n boodskap deur hier te kliek) Skakels na hierdie artikel
(Jakarandas in Pennant Hills)
SKRYF VIR MY 'N SKEMERVERS
VERTEL VIR MY DIE WÊRELD IS GROU
DAN WYS EK JOU OP DIE MÔREDOU
WANT ELKE DAG HET 'N SKATKIS VOL
AS DOUKRISTALLE OP 'N KELKBLAAR STOL
GAAN KYK NA DIE WÊRELD VAN NADERBY
GAAN KYK VIR 'N SLAG WAT JY DAARUIT KRY
JA KYK 'N SLAG WEER MOOI NA DIE
WONDERPERS OOR DIE AARDE RONDGESTROOI
DIS LENTETYD DIE LUG WORD BLOU
LAAT DIE AANDLUG JOU HELP
OM DIE MOOI TE ONTHOU
VERGEET NOU EERS VAN WERK WAT WAG
MAAK JOU OË OOP EN SIEN HOE EK LAG
DINK AAN DIE VOËLTJIES WAT NESSIES BOU
DIE VROLIKE ROEP VAN 'N PIET-MY-VROU
SIEN OOK DIE MENSE VIR WAT HULLE IS
SIEN DAT HUL MOOI IS SIEN IN HUL DIE LIG
DINK AAN DIE STRATE WAT BLINK IN DIE REËN
BOME EN GRAS ALLES GROEN OM JOU HEEN
SIEN DAN DIE SON WAT OP 'N DOUDRUPPEL RUS
ERKEN DIS GENADE
ERKEN DAT DIT WONDERS IS
Woorde en musiek: Laurinda Hofmeyr
(Jakarandas in West Ryde)
(Jakarandas in Castle Hill)
(Die paadjie verby ons huis)
(Oppad stasie toe)
(Jakaranda in Thornleigh)
Deur Heinrich Ferreira op Sunday, November 09, 2008 0 boodskappe (Los 'n boodskap deur hier te kliek) Skakels na hierdie artikel
Van Swerwer se Daisy
Hierdie inskrywing is spesiaal vir al die vroukies daar doer in donker Afrika wat dink ons, hier in Springhaasland maak net huis skoon en was wasgoed omdat ons nie "handjies" het nie. Ons doen dit ook, MAAR...ons doen ook ander lekker dinge hier in Springhaasland!
Ek en my tjomsie het ook natierlik vir 'n bietjie pret op die strand gesorg nou die dag, tot almal se vermaak.!! I mean....someone has to do it?? Ons tweekies besluit toe mos ons gat hulle kayak op die see (branders) uitoeffen. Dis mos maar nog altyd vir my 'n droom, om daai groot brander te kan uitry. Man kyk, met die pragstukke (“surfers”) op hul branderplank in ons oog, mik ons vir die branders daar doer agter, want dan wil ons konsuis ook die branders uit ry, met die wind wat in ons hare wapper. Eers was tjomsie skrikkerig om na die groot branders te gaan, want sy is nie so heeltemal gemaklik met die see nie. Neeee, seg sy, die kleiner branderkies sal mos ook doen. Met die gevolg, ons roei laat ons bars en dan teen die tyd wat ons by die brander kom, poeffff hy net so voor ons. Na 'n tyd het ons so bietjie makker geword en met diepe oortyging kon ek tjomsie oorreed dat ons daar na die groot menere toe moet gaan, daar waar die ervare mense is, want kyk an net hoe lekker “surf” hulle. Dis vrek harde werk hoor, jy moenie dink dis maklik om 'n brander te “vang” nie, nope! Jou tydsberekening moet presies wees!! Neeee, seg ons, ons gaan hierdie branders so van die' kant probeer vang, ons roei tot waar dit stil is, dan sluip ons van agter die groot branders in. Sy sien toe lat my siel nie gaan rus voor ek nie 'n groot brander uitgery het nie! Man ek praat van grotes, soos in amper Tsunami grotes, ook net so duskant die haai se bek!
Nou-ja, ons het mooi ons kans afgewag, en toe die meneer van 'n brander aankom, toe weet ons dis nou of nooit. Maar eish...die armpies van ons wil nie so lekker vinnig roei nie, toe ons besef ons moet draai en begin roei, toe woerts....spoel hy tjomsie van die "skip" af, nog voor sy nog kan f&*% sê!! Sien, sy het voor gesit by die snoet van die skip. Maar “not to worry” maats, ek sit nog en met brutale krag draai daai brander die kayak se neusie in die regte rigting, ek kyk strand toe en ek besef hiers dit nou.....wil nog skree "woman over board" maar aits, voel toe hoe ek met die spoed van lig op daai brander is....te lekker, dit voel kompleet of jy sweef....my hare wapper...en toe kliek ek eers mooi, my tjomsie is daar in die diep blou see afgegooi en met die dag ek (fout!) laat ek net om koekeloer waar sy nou is (dalk kan ek nog vir haar wuif!?), dis nou terwyl ek op die kruin van die moewiese brander is.....met die omdraai slag, hak my ou spaainkie in die water en hierts.....daar gat ek....hy dop vir my om en ek trek soos 'n vet uitgedrukte pysie deur die lug.. Gelukkig hou ek kop en besef.....hou net die spaan vas, want as ons die spaainkie vandag verloor is ons in ons kanon in!
Swerwer seg, ons het te lekker konsternasie veroorsaak op die strand.....mense kyk op, almal fluister (hopelik) bekommerd. Nou ja...ek het darem naby die skip (kayak) geland, ek kyk terug en doerrrr sien ek vir tjomsie, haar oge is so groot soos pierangs, haar wangetjies is witter as sneeu! Ai...dit was net vir my so snaaks, die hele petalje, vol adrenalien het ek skoon die "giggels". Kyk, toe daai tjomsie van my vir my en die skip sien, begin sy swem met ‘n vaart, ek vermoed sy sou op daardie stadium vir “Ryk Neethling of die uwe, Stephanie Rice” ‘n “go” kon gee. Ons het gelukkig ook twee deftige lewensredder baadjies aangehad.
Nou moet ons twee meisies daardie "skip" probeer omtiep, want die lê nog omgetiep. Maar aikona, hy wil nie roer nie. Ons hang toe maar soos verlepte waterblommiekies aan die skip, en ha nee a, hier kom die Dude, tjomsie se wederhelf, op sy "boogie bord" aangeswem, maar met 'n spoed hoor. Hy kom red ons!! Met die Dude se hulp, kry ons die skip omgedop. Nou moet ons ons twee lywe weer terug op die skip kry, dis nie so maklik nie hoor. Al wat ek op hierdie stadium kan seg, is dat ons nie baie grasieus kon opklim nie, maar by hook or by crook, ons het dit gemaak!!
Groet van huis tot huis, uit Springhaasland!
Deur Daisy op Saturday, November 08, 2008 1 boodskappe (Los 'n boodskap deur hier te kliek) Skakels na hierdie artikel
Sydney Olympic Park se internasionale onderdak swemstadion
So 'n rukkie gelede het ons besoek afgelê by die Internasionale Swem Stadion by "Olympic Park" wat tydens die 2000 Sydney Olimpiese spele die swem items gehuisves het. Dit is nou oop vir die publiek en toegang kos $20 per familie. Sydney het 'n magdom infrastruktuur wat die nalatenskap is van die 2000 Olimpiese Spele. So baie strukture wat gebou is om die bestes van die bestes vir slegs daardie kort tydjie te huisves, en toe is alles binne 'n maand weer verby.
Hier is so 'n paar fotos wat ek van die swemstadion geneem het van binne...
Die plek het 2 groot olimpiese swembaddens, waarvan die diepte van die een selfs kan verstel word.
Daar is ook 'n onderdak pretpark met "supertubes" die toetie.
Hier is die swembad waarvan die diepte kan verstel word.
Daar is sulke elektroniese "lockers". Jy gooi geld in, tik 'n geheime kode in, en dan kan jy jou waardevolle goed daarin sit tot die tyd verstryk.
Teen die mure is daar sulke plate met die olimpiese swemmers wat presteer het se prestasies op. Julle sal bietjie ondertoe meer van hulle kan sien. Alles is onder dak en die kinders kan heerlik baljaar in die nagemaakte rivierversnellings en glybane.
Kyk, swem is seker DIE sport waarin Australië uitmuntend vaar, en hulle het hulself weer baie goed van hul taak gekwyt hierdie jaar by die 2008 Beijing Olimpiese spele. Hulle het in 6 swemitems goue medaljes behaal, 6 items silwer medaljes en in 8 items brons medaljes.
Van die uitblinkers onder hulle was:
Goue medalje in die Vroue 400m individuele "medley"
Goue medalje in die Vroue 200m individuele "medley"
Goue medalje in die Vroue 4×200m vryslag aflos
Goue medalje in die Vroue 100m borsslag
Goue medalje in die Vroue 4×100m "medley" aflos
Silwer medalje in die Vroue 200m borsslag
Goue medalje in die Vroue 100m vlinderslag
Silwer medalje in die Vroue 100m vryslag
Brons medalje in die 4×100m vryslag aflos
Silwer medalje in die mans 1500m vryslag
Brons medalje in die mans 4×200m vryslag aflos
Silwer medalje in die mans 100m vryslag
Silwer medalje in die mans 4×100m "medley" aflos
Brons medalje in die mans 4×100m vryslag aflos
Brons medalje in die 100m vlinderslag
Silwer medalje in die mans 200m borsslag
Cate Campbell (net 16 jaar oud)
Brons medalje in die vroue 50m vryslag
Veral die vroue aflosspanne het baie goed gedoen. Hier is Stephanie Rice, Linda MacKenzie, Bronte Barratt en Kylie Palmer nadat hulle die Goue medalje in die Vroue 4×200m vryslag aflos gewen het.
In die volgende foto is Libby Lenton, Jessicah Schipper, Leisel Jones and Emily Seebohm nadat hulle die goue medalje in die Vroue 4×100m "medley" aflos gewen het.
Emily Seebohm (in die voorafgaande foto) is 'n lang meisie. Hier is sy in 'n ander foto:
Dan is Melanie Schlanger, Alice Mills, Cate Campbell and Libby Trickett weer in die volgende foto met hul brons medalje in die Vroue 4×100m vryslag aflos.
Die manne het ook nie so sleg gedoen in die aflosse nie. In die volgende foto is Grant Hackett, Nick Frost, Grant Brits and Patrick Murphy met hul brons medalje wat hulle in die 4x200m vryslag aflos gewen het. Terloops, Grant Brits kom van Suid Afrika af en is in Johannesburg gebore. Sy ma het in 1970 vir Suid Afrika geswem! Hy is van Castle Hill en het skoolgegaan by Oakhill College en swot nou aan Macquarie Universiteit in Sydney.
Deur Heinrich Ferreira op Friday, November 07, 2008 0 boodskappe (Los 'n boodskap deur hier te kliek) Skakels na hierdie artikel
Toe ons vriende nou onlangs hier gekuier het, het hulle vir ons 'n voël voerbak present gegee. Toe hang ons dit op bo ons stoep. My vrou sit halwe lemoene en voëlkos daarin, want hier is baie soorte voëls.
Nou kry ons elke dag besoek van Groot Vlieënde Hoenders....ek bedoel moewiese groot Swael-kuif Kaketoes. Kyk-die goed is groot! As hulle op jou dak-antenna sit, dan moet jy omtrent 'n ander een kry, want hulle gewig is so veel dat hulle die antenna se stafies skoon mors-af buig. En dis nou nie 'n liegstorie nie. Hulle is baie volop hier in Australië...mens sien hulle oral. Die volgende een een wat ek afgeneem het op die video was omtrent so 40 cm hoog, maar hulle word tot 50 cm.
Hy vat sommer die halwe lemoene so in sy een klou en eet dit uit met sy snawel.
Gaan lees gerug meer oor hierdie indrukwekkende voël. Daar is ook 'n paar hoë resolusie fotos van hulle.
Deur Heinrich Ferreira op Wednesday, November 05, 2008 1 boodskappe (Los 'n boodskap deur hier te kliek) Skakels na hierdie artikel
Nou ja, so kom nog 'n naweek op sy einde. Hier in Sydney waardeer ons die lekker rus saam met ons familie en kuiers saam vriende so baie elke naweek, want in die week is dit skouer aan die wiel sit, want mens werk hard vir jou brood en botter.
Vrydag was 'n snikhete dag...die kwik het tot 'n hete 36 grade celcius hier in Sydney gestyg...darem net bly ek was in 'n lugverkoelde kantoor.
Saterdagaand was dit toe mos die Sokkiejol wat deur die Sydney Reformed Church gereël is, waarvan ek reeds voorheen geskryf het. Weet nie presies hoeveel Suid Afrikaanse mense daar was nie, maar daar was baie. Indien enigiemand, wat weet hoeveel, hier lees...laat gerus 'n "comment" en vertel ons. Al wat ek gehoor het is dat die kaartjies reeds uitverkoop was en baie ongelukkige laatslapers dit nie kon bywoon nie.
Dit het geloop tussen 19h00 en middernag en vroegaand het die nuwe geslag jong seuns al by die braaivleisvuur gestaan en lekker boerewors gebraai wat almal saam met 'n worsbroodjie geëet het. Met "regte boerewors", nie hierdie funny Aussie wors waarvan geen mens die inhoud kan uitmaak of in jou lyf kan kry nie.
Ons het heelwat ou bekendes gesien, maar ook bekende gesigte van mense wat ons nie ken nie....ek het iemand gesien saam met wie ek al meer as 'n jaar trein-ry elke dag, sonder om te weet dat die persoon ook Afrikaans is...ons lyk mos so baie soos Aussies mens kan nie die verskil sien nie. Toe hoor ek daardie persoon is familie van iemand anders wat ons al 'n rukkie ken...so is ons almal op een of ander manier verbind.
In elk geval...verskoon die swak kwaliteit videos, maar dit was maar bra donker in die saal. Ek het so 2 uittreksels van die sokkie afgeneem, waar tipiese Afrikaanse sokkie musiek gespeel is, van Meisie Meisie, Living next door to Alice, Osbraai op Kromdraai tot Waterloo van ABBA en Liefling van Ge Korsten. Die dansbaan was so vol, dit het amper gevoel of mens parkeerplek soek by die stampkarretjies van die Pretoria skou.
Baie pa's het ook met hul dogtertjies gedans, en seuns met hul ma's. Ons was van die bittereinders en het die beste gebruik gemaak van elke liedjie...want mens weet nie wanneer jy weer so 'n geleentheid gaan raakloop nie. Vanoggend het ek wakkergeword met my eie bene vir iemand anders s'n omgeruil....iemand wat in 'n fietsongeluk was...
In elk geval, dit was baie lekker.....nogmaals dank aan die feeskommitee. Ons laaste sokkie was nog die een by die Rooihuiskraal feesterrein wat ons buurman Andre' gereël het. Wens jy was hier.
Hier is so 'n paar sonsondergang fotos wat ek Vrydagaand hier in Castle Hill geneem het. Dit was toe half agt in die aand.
Groete...en lekker week vir julle almal !
Deur Heinrich Ferreira op Sunday, November 02, 2008 0 boodskappe (Los 'n boodskap deur hier te kliek) Skakels na hierdie artikel